Foto: Reuters Turkiya armiyasi kun davomida Suriyaning shimolidagi Jarablus shahri atrofida o‘rnashgan jangarilarning pozitsiyalari bo‘ylab 61 marta artilleriyadan zarba yo‘lladi. Bu haqda Turkiya bosh shtabi ma’lumotida keltirilgan. Bu zarbalar IShID jangarilariga yoki Suriya kurdlariga qarata amalga oshirilgani xususida aniqlik kiritilmagan. Qayd etilishicha, turkiyalik harbiylar bu zarbalardan tinch aholi vakillari jabr ko‘rmasligi uchun barcha zarur choralarni qo‘llamoqda. Turkiya armiyasi 24 avgust kuni Suriya shimolida IShID jangarilariga qarshi harbiy amaliyotlar boshladi va qo‘shni davlat hududiga tanklarini kiritdi. O‘sha kungi hujumlar natijasida IShID jangarilari Jarablus shahrini tashlab chiqishdi. Lekin turklar hududdagi kurdlarga qarshi harbiy harakatlarni davom ettirishmoqda. Biroz oldinroq, Turkiya TIV rahbari Suriya kurdlaridan Frot daryosining sharqiy sohillarini tark etishni talab qilib, ultimatum qo‘ygandi.